Poliitilised klubid olid õhtused kogunemiskohad, kus mõttekaaslased pärast päevatööd kokku said, et isekeskis aega veeta. (Poliitilisi parteisid e. erakondi veel polnud; nende eelkäijateks võibki pidada poliitilisi klubisid.) Esimene neist tekkis juba Versailles's enne Rahvuskogu väljakuulutamist ja kandis nime Bretooni klubi (algselt käisid seal õhtuti koos Bretagne'ist pärit saadikud). Pariisi ülekolimisel hakkas sama seltskond koos käima Jakobiinide kloostri raamatukogus, kust ka nimetus JAKOBIINIDE KLUBI. Pärast La Fayette'i lahkumist jäid Jakobiinide klubisse veendunud vabariiklased. La Fayette'i ümber koondunud konstitutsioonilise monarhia pooldajad hakkasid kogunema Föjaanide kloostri ruumides, kust ka nimetus FÖJAANIDE KLUBI. Kolmas tähtis grupeering kogunes Kordeljeeride kloostrisse, kust ka nimi KORDELJEERIDE KLUBI (LE CLUB DES CORDELIERS). Selle juhtfiguuriks sai siiani veel üldsusele vähe tuntud DANTON19, kes kuulus uude Pariisi linnavaltsusse ning kes oli vaadetelt pigem vabariiklane. Nendest kolmest klubist (kuigi neid oli veel teisi) hakati õhtuti suunama poliitilisi otsuseid, mis järgnevatel päevadel kas parlamendis või linnavalitsuses ka ellu viidi.